Wat is kuberafknouery?
Vrydag, November 11th, 2016
Kuberafknouery (cyberbullying) kan gedefinieer word as ŉ opsetlike en aanhoudende poging om iemand leed aan te doen of te teister deur middel van elektroniese tegnologie. Dit sluit toestelle en toerusting soos selfone, rekenaars en tablette in, sowel as kommunikasiemiddele soos sosiale media webwerwe, teksboodskappe, kletsprogramme en webwerwe.
Kuberafknouery, veral onder tieners, het toegeneem met die dienooreenkomstige toename in gebruik van tegnologie. Terwyl kuberafknouery gebruik word vir kinders en tieners, is die term vir dieselfde optrede by volwassenes kuberagtervolging (cyberstalking) of kuberteistering (cyberharassment)
Wat is kuberafknouery of -teistering?
Teistering se hoofdoel is om iemand se reputasie, veiligheid, werk of inkomste skade aan te doen of om ander mense teen hom/haar te laat draai. Die kuberafknouer wil die slagoffer intimideer, seermaak, beheer, manipuleer, verkleineer of valslik diskrediteer. Hulle aksies is herhalend, opsetlik, vyandig en bedoel om skade aan te doen.
Kuberboelies gebruik openbare forums, sosiale media of aanlyn inligtingswebwerwe. Aanlyn platforms gee aan boelies die mantel van anonimiteit en sodoende kan hulle maklik die gevolge van hul aksies verontagsaam, vermy of ignoreer. Volgens ŉ Amerikaanse opname deur die National Council on Crime Prevention glo 81% van tieners dat kuberafknouery plaasvind omdat dit grappig is. A.g.v. die anonimiteit sien of besef die afknouers nooit die skade wat hulle aanrig nie.
Kuberafknouery kom in verskeie vorme voor. Dit kan iemand wees wat aanhoudend ongevraagde e-posse of teksboodskappe aan iemand stuur. Dit kan ook herhaalde dreigemente, seksuele opmerkings, haatspraak, valse beskuldigings of spottery wees.
Sommige teisteraars sal selfs so ver gaan as om by ŉ webwerf in te breek en iemand se inligting te verander of vals stellings te plaas. Hulle kan ook die persoon se persoonlike inligting plaas of ŉ vals rekening skep om die persoon te verneder of in die skande te bring.
Volgens www.wikipedia.org is die 8 algemeenste kuberafknou-taktieke wat tieners gebruik die volgende:
Uitsluiting: Tieners sluit opsetlik ander tieners uit van ŉ aanlyngroep.
Kuberafknouing: Tieners kan ander onophoudelik lastig val deur e-posse of boodskappe te stuur of ander in fotos te merk waarin hulle nie gemerk wil wees nie.
Skinderpraatjies: Plaas of stuur onnodige wrede boodskappe wat iemand se reputasie, verhoudings of selfvertroue leed aan kan doen.
Blootstelling/Bedrieëry: Oortuig ander tieners om geheime of inligting wat hulle in die verleentheid kan bring te onthul en die inligting dan aanlyn met ander te deel.
Teistering: Plaas of stuur aanhoudend beledigende, aanvallende en gemene boodskappe.
Nabootsing: Skep vervalsde rekening om ŉ ander tiener se vertroue te wen. Hulle kan ook by rekeninge inbreek en as die rekeningeienaar boodskappe plaas of stuur wat skade aan die persoon se reputasie en verhoudings kan veroorsaak.
Kuberdreigemente: Dreig of insinueer gewelddadige optrede teenoor ander om hulle ongemaklik te laat voel.
Vlampos: Aanlyn argumente wat uit hatige en aanvallende boodskappe bestaan en op verskeie webwerwe, forums en blogs geplaas word.
Verdere definisies van kuberafknouery kan gekry word op die plaaslike Centre for Justice and Crime Prevention se webwerf.
Wie is die afknouers?
Die rede vir kuberafknouery is dieselfde as fisiese afknouery. Die enigste verskil is dat die anonimiteit en gerief van tegnologie dit selfs nog makliker maak.
Iemand wat afknou ken gewoonlik sy teiken en val hulle aan as gevolg van sy eie vooroordele – of dit ras, geloof of seksuele oriëntasie is. Dit kan ook net wees omdat hy dink iemand is nie “cool” genoeg nie of het iets op sosiale media gesê waarmee hy nie saamstem nie.
Dis belangrik om in ag te neem dat ŉ afknouer se optrede gewoonlik voortspruit uit sy eie probleme of kwessies. Volgens Stopbullying.gov is daar hoofsaaklik twee hoofgroepe wat geneig is om ander te teister. Populêre kinders of tieners wat glo deur ander seer te maak sal hulle selfs meer populêr en invloedryk word en aan die ander spektrum diegene wat afknou omdat hulle self afgeknou word en ŉ uitlaatklep vir hulle frustrasie soek.
Hoe om kuberafknouery of -teistering te hanteer
In die meeste lande het kuberteistering dieselfde nagevolge as fisiese teistering. Suid-Afrika het nie spesifieke wette wat fokus op kuberteistering nie. Slagoffers moet hulle dus wend tot kriminele en/of siviele reg. Meer inligting oor die bestaande wette kan gevind word op die Centre for Justice and Crime Prevention se webwerf.
Gevolglik is dit belangrik om kuberafknouery te hanteer sodra dit kopuitsteek. Die video onder gee waardevolle inligting in dié verband.
[BRONNE: http://www.bullying.co.uk/cyberbullying/, http://www.deletecyberbullying.org/why-do-people-cyberbully/, http://www.cyberbullying.org.za/south-african-law.html]
Posted in Kommunikasie, E-pos, Algemeen, Sekuriteit | Comments Off on Wat is kuberafknouery?
Google sê Allo
Google het gegroei van `n maatskappy wat `n soekenjin ontwikkel het, tot een wat nie net tegnologie vir vandag nie, maar ook selfaangedrewe motors en `n virtuele realiteit platform vir die toekoms, ontwikkel.
Rich Miller het in 2011 op die Data Centre Knowledge webwerf genoem dat Google op daardie stadium reeds meer as een miljoen datasentrums regoor die wêreld besit het. Glad nie sleg vir iets wat in 1996 begin het as twee PhD Stanford Universiteitstudente, Larry Page en Sergey Brin, se navorsingsprojek nie.
Op 21 September is ŉ nuwe foongebaseerde kletstoepassing, Allo, bygevoeg tot Google se lys innovasies.
Die bekendstelling van ŉ alleenstaande toepassing wat slegs op mobiele toestelle gebruik kan word en nie integreer kan word met ander nie, het egter almal aan die gons. Daar word gespekuleer dat Allo Google se poging is om ŉ deurbraak in die Indiese mark te maak, ŉ mark wat naas China en Amerika die grootste ter wêreld is. En soos ons weet, is China nie besonder toeganklik vir Westerse tegnologie nie.
Een van die voordele van Google-produkte, is dat dit toeganklik is oor platforms met jou Googlerekening. Dis nie die geval met dié nuutste wonderkind nie. Allo sal jou nie herken as ŉ Google-gebruiker nie. Jy moet van nuuts af registreer as ŉ gebruiker, ook sonder die opsie om jou Gmail-adres te gebruik vir registrasie. Soos Whatsapp, gebruik Allo jou selfoonnommer om jou te herken.
Allo vervang ook nie die minder-suksesvolle Google Hangouts nie. Dit kan nie video-uitsendings hanteer nie en ook nie SMSe stuur nie. Vir video-klets het jy Duo nodig, ŉ addisionele toepassing wat saam met Allo vrygestel is. So hoekom sal jy enigsins Allo installeer? Daar is darem pluspunte.
Google se masjienleer-tegnologie mag die hoofrede wees waarom Allo installasies die week die miljoenmerk verbygesteek het. Allo gebruik Google Assistant, ŉ geïntegreerde, slim soekbot wat deel vorm van jou kletsprogram. Dit stel jou in staat om toegang tot inligting te kry sonder om ŉ ekstra weboortjie oop te maak of jy kan `n privaatboodskap aan die assistent stuur deur @google te tik en ŉ vraag te stel. Dink daaraan as die Siri vir Android, net meer effektief.
Ander handige funksies sluit whisper/shout in – ŉ stukkie sagteware wat jou in staat stel om die teks in jou boodskap se grootte te verander deur die Send-knoppie in te hou en jou vinger op te beweeg. Nie iets wat jou lewe gaan verander nie, maar dalk nuttig as jy haastig is.
As verbale kommunikasie nie jou sterkpunt is nie, bied Allo ŉ groot versameling plakkerstelle waarmee jy jouself na hartelus visueel kan uitdruk. Die nuwe Ink-funksie laat jou ook toe om te teken of teks op fotos aan te bring.
Op ŉ meer praktiese vlak gebruik Allo Smart Replies, `n funksie wat vir jou dink. Dit voorspel wat jou reaksie kan wees op grond van jou meesgebruikte woorde en frases. Amper soos autocorrect, net slimmer en minder geneig om jou in die verleentheid te stel met verkeerde voorstelle.
Laastens is daar Incognito mode.
Google het vroeër die jaar met die Allo-aankondiging, genoem dat alle boodskappe outomaties uitgevee sou word na ŉ sekere tyd, soos bepaal deur die gebruiker.
Met die amptelike bekendstelling het Google sy deuntjie verander. Die nuutste is dat Allo alle boodskappe vir ŉ onbepaalde tyd op Google se bedieners sal stoor. Op dié manier kan Google die versamelde data gebruik om produkte te verbeter. As jy dus nie jou boodskappe uitvee nie, sal dit op Google-bedieners bly. Dis aankondiging wat Edward Snowden genoop het om die wêreld teen Allo te waarsku.
Die goeie nuus is dat jy Incognito Mode, wat end-to-end enkripteer is en nie deur Google gestoor word nie, kan gebruik. `n Goeie idee as jy Edward Snowden is of bloot sensitief dat jou data moontlik toeganklik vir ŉ derde party kan wees.
Google Allo kan afgelaai word op die Google Play-winkel.
Posted in Kommunikasie | Comments Off on Google sê Allo
E-pos op die wolk
Einde Julie het ons aangekondig dat universiteit e-pos voortaan op die wolk gebêre sal word. Die meeste Tygerberg personeel is suksesvol geskuif en reeds aktief op Outlook via Office365. Volgende aan die beurt is Stellenbosch.
Voordele van wolkpos sluit in:
• Groter posbusse en stoorspasie.
• E-pos en stoorspasie is bereikbaar van enige plek in die wêreld waar internettoegang beskikbaar is.
• E-pos en stoorspasie word gerugsteun in die wolk.
Daar is wel een oorweging. Omdat die diens in die wolk is, is dit afhanklik van die internetkwaliteit.
Posbusse word per departement geskuif en elke departement sal vooraf in kennis gestel word wanneer die proses gaan plaasvind. Min of geen ontwrigting of onderbreking word tydens die migrasieproses verwag.
Na die skuif sal Outlook vra vir ŉ wagwoord. Tik jou volledige e-posadres en wagwoord in en merk ook die Remember credentials blokkie. E-pos op u mobiele toestel mag ŉ heropstelling benodig. Ons het ook ŉ lys met FAQs saamgestel. As jy probleme ondervind, raadpleeg gerus eers dié lys Addisionele tegniese instruksies, indien benodig, is ook beskikbaar op IT se selfhelp webwerf.
Gebruikersondersteuning mag nodig wees vir toestelle waarvan sagteware nie op datum is nie en ons ondersteuningspan is gereed om hierdie gevalle te hanteer. Neem egter kennis dat standaard US-toestelle met Windows en batenommers eers afgehandel sal word en eerste prioriteit sal geniet. Nie-standaard toestelle, byvoorbeeld met Apple of Linux bedryfstelsels of privaattoestelle sonder batenommers, kan eers hanteer word sodra die standaardtoestelle afgehandel is.
Vir enige navrae of terugvoer, kontak gerus die IT Dienstoonbank by 021 808 4367 of help@sun.ac.za.
Posted in Kommunikasie, E-pos | Comments Off on E-pos op die wolk